Staçión de Zêna Ôtri

A staçión de Zêna Ôtri (ascì sôlo staçión de Ôtri, Stazione di Genova Voltri in italiàn) a l'é 'na staçión feroviària ch'a se trêuva in sciâ ferovîa Zêna-Vintimìggia. Avèrta a partî da-o 1868, a l'é a-o servìçio do comùn de Zêna, capolêugo da sò çitæ metropolitànn-a, pi-â delegaçión de Ôtri.

 Stöia 
A prìmma staçión de Zêna Ôtri a l'é stæta inougurâ inte l'ànno 1868, a-o moménto de l'avertûa do tòcco de ferovîa conpréizo tra sta localitæ chi e a staçión de Sànn-a.

Inte l'òcaxón do radópio da lìnia feroviària tra Ôtri e Vâze, conpletòu into 1970, l'é stæto avèrto o nêuvo fabricâto viâgiatoî, costroîo in sciâ nêuva lìnia, scitoâ ciù vèrso mónte, e dotòu da quéllo ànno do scàgno do diretô moviménto, da sâla d'atéiza e do cafè. A ògni mòddo o vêgio cazaménto o l'é ancón in ûzo, dæto ch'o se trêuva in scê colìsse de tésta dêuviæ pe-i trêni urbâni che nàscian chi.

 Inpiànti 
 Pasagê 
miniatura|270x270px|Vìsta do nêuvo sorvapàsso da staçión
A staçión de Ôtri, scibén ch'a se trêuva inta periferîa a l'estrêmo ponénte da çitæ de Zêna, a l'à 'na çèrta inportànsa pò-u traspòrto pùblico locâle. Defæti, a staçión a l'é un di doî capolìnia di trêni metropolitén ch'atravèrsan a çitæ, con l'âtra estremitæ ch'a se trêuva in corispondénsa da staçión de Zêna Nèrvi.

Scitoâ inta pàrte de levànte do quartê, a staçión a dispónn-e de dôe colìsse pasànti in sciâ lìnia prinçipâle, scìnn-a l'agósto do 2019 coleghæ da 'n sorvapàsso. Sto pasàggio chi o l'é però stæto seròu aprêuvo a di problêmi strututâli e caciòu zu into 2020; dónca, pe anâ da 'na pàrte a l'âtra da staçión, se dovéiva pasâ da-o pónte da Stràdda Ourélia in sciâ ferovîa. In sciâ fìn, co-în investiménto de 1,4 milioìn de éori, l'é stæto instalòu 'n nêuvo sorvapàsso, avòu inta néutte tra o 24 e o 25 de seténbre do 2022 e avèrto a-i uténti da staçión a-i 10 d'òtôbre.

Gh'é dôe colìsse de tésta ascì, scitoæ vèrso o mâ in corispondénsa da vêgia staçión, serâ quànde a lìnia, pe poéi êse radogiâ, a l'é stæta aretrâ da lóngo a còsta a 'na çentanâ de mêtri inderê. St'inpiànto chi, spécce a colìssa ciù a nòrd dæto che quélla de tésta nùmero 2 a no l'é atoalménte in ûzo, o l'é dêuviòu pò-u riçeviménto e a parténsa di trêni metropolitén. Pe de ciù, vèrso levànte, gh'é 'na colìssa de precedénsa sénsa marciapê ch'a l'é lónga 460 mêtri.

Segóndo a clascìfica de RFI a staçión de Ôtri a l'é 'na staçión de categorîa "d'argénto".

 Mèrçe 
A levànte da staçión gh'é 'n colegaménto co-o lanbré pe-i contéine scitoòu into pòrto PSA de Pra, ciamòu Zêna Pra Mâ. Da-o labré gh'é defæti 'n colegaménto dirétto ségge con Ôtri, e dónca co-a lìnia pe Sànn-a, che vèrso levànte co-a lìnia prinçipâle pe Zêna Sàn Pê d'Ænn-a. Gh'é ascì 'n colegaménto co-a lìnia Àsti-Zêna (e dónca con Lisciàndria pe mêzo da Lisciàndria-Àcqui) gràçie a-o nêuvo tòcco in galerîa da coscì dîta bertèlla de Pra, ch'o s'unìsce a-e lìnie che vàn vèrso nòrd in corispondénsa da staçión de Zêna Bòrzoi.

O pàrco mèrçe de Zêna Pra Mâ o l'êa formòu da quàttro colìsse ma, inte l'ànbito di travàggi pò-u potençiaménto do gróppo feroviàrio de Zêna e da realizaçión do tèrso vàlico, e colìsse són diventæ sêi e gh'é za o progètto pe arivâ a éutto. O racòrdo feroviàrio co-o pòrto, che pe tànto ténpo o l'êa restòu a 'na sôla colìssa, o l'é stæto radogiòu a-o prinçìpio do 2020.

 Moviménto 
A staçión de Zêna Ôtri a l'é servîa da-i colegaménti regionâli de Trenitalia inte l'ànbito do sò contràtto de servìçio co-a Región Ligùria, sorviatùtto lighæ a-o servìçio feroviàrio urbâno de Zêna.

In particolâ, e colìsse pasànti són atravèrsæ da-i trêni regionâli che vàn in direçión Sànn-a, Vintimìggia, Séstri Levànte e Spézza Centrâle méntre, inte colìsse che finìscian inte sta staçión chi, se fèrman i convòlli do servìçio urbâno, ch'o se svilùppa pròpio tra a staçión de Ôtri e quélla de Nèrvi.

 Servìççi 
A staçión a dispónn-e de:
  Bigeterîa ötomàtica
  Sâla d'atéiza
  Servìççi igénichi
  Parchézzo
  Cafè
  Ristorànte
  Bitêghe
  Pónto pi-â recàrega di mézzi elétrichi

 Interscàngi 
Da-arénte a-a staçión gh'é e fermâte de coriêre de "Vintimìggia (1 e 2)/Bóffa" (Ventimiglia/Buffa), "Bóffa 1/Vintimìggia" (Buffa 1/Ventimiglia), "Bóffa 2/Veitæ" (Buffa 2/Verità), "Ôtri/Ôtri FS" (Voltri/Voltri FS), "Ôtri FS/Capolìnia" (Voltri FS/Capolinea), "Veitæ/Ôtri FS" (Verità/Voltri FS) e "Parks/Veitæ" (Parks/Verità).
  Coriêre AMT do traspòrto pùblico locâle da çitæ metropolitànn-a de Zêna (lìnie 1, 96, 97, 97/, 101, 101/, 192, 193, 199, 697, 699, N2).
  Tascì.

 Nòtte 

 Âtri progètti 

Ôtri